PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/ZK/3/1/070	Bratislava 28. augusta 2007 

Protimonopolný úrad Slovenskej republiky, odbor koncentrácií v správnom konaní číslo 0064/OK/2007 začatom dňa 07.08.2007 na základe oznámenia koncentrácie podnikateľom Roche Holding AG, so sídlom Grenzacherstr. 124, CH – 4070 Basel, Švajčiarsko prostredníctvom svojho splnomocneného právneho zástupcu 
JUDr. Petra Oravca, advokáta, so sídlom Laurinská 12, Bratislava  vo veci koncentrácie podnikateľov Roche Holding AG, so sídlom Grenzacherstr. 124, CH – 4070 Basel, Švajčiarsko a Ventana Medical Systems, Inc. 1910 Innovation Park Drive, Tucson, AZ 85755 USA

	rozhodol

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie podnikateľov Roche Holding AG, so sídlom Grenzacherstr. 124, CH – 4070 Basel, Švajčiarsko a Ventana Medical Systems, Inc. 1910 Innovation Park Drive, Tucson, AZ 85755 USA na základe verejnej ponuky vyhlásenej a podanej na Komisii pre burzu cenných papierov v Spojených štátoch amerických dňa 27. júna 2007 podnikateľom Roche Holding AG, so sídlom Grenzacherstr. 124, CH – 4070 Basel, Švajčiarsko prostredníctvom svojej 100% dcérskej spoločnosti Rocket Acquisition Corporation na všetky kmeňové akcie v obehu spoločnosti Ventana Medical Systems, Inc. 1910 Innovation Park Drive, Tucson, AZ 85755 USA z a s t a v u j e,  pretože dôvod na konanie nebol daný.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bola dňa 07.08.2007 listom zaevidovaným pod č. 2962/2007 podnikateľom Roche Holding AG, so sídlom Grenzacherstr. 124, CH – 4070 Basel, Švajčiarsko (ďalej len „Roche“) prostredníctvom svojho splnomocneného právneho zástupcu JUDr. Petra Oravca, advokáta, so sídlom Laurinská 12, Bratislava  (ďalej len „právny zástupca“)  oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady 
č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) medzi podnikateľmi Roche a Ventana Medical Systems, Inc. 1910 Innovation Park Drive, Tucson, AZ 85755 USA (ďalej len „Ventana“) (ďalej len „Oznámenie koncentrácie“). 
Ako sa uvádza v Oznámení koncentrácie dňa 25. júla 2007 podnikateľ Roche oznámil svoj záujem nadobudnúť prostredníctvom nevyžiadanej verejnej ponuky, všetky kmeňové akcie v obehu (vrátane pridružených preferenčných práv na odkúpenie) spoločnosti Ventana. Verejná ponuka bola vyhlásená a podaná na Komisii pre burzu cenných papierov v USA (SEC) prostredníctvom spoločnosti Rocket Acquisition Corporation, nepriamej 100% dcérskej spoločnosti Roche, dňa 27. júna 2005 (ďalej len „Ponuka na prevzatie“). 

Na základe predmetného oznámenia začalo dňa 07.08.2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov Roche a Ventana pod č. 0064/OK/2007, o čom úrad prostredníctvom právneho zástupcu informoval oznamovateľa koncentrácie listom číslo 3107/PMÚ SR/2007 zo dňa 20.08 .2007.

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad súčasne vyššie uvedeným listom prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. Úrad sa pritom zameral v prvom kroku na posúdenie, či sa jedná o koncentráciu a či táto koncentrácia podlieha kontrole úradu.

Dňa 24.08.2007 bolo Oznámenie koncentrácie doplnené listom zaevidovaným pod č. 3179/2007 (ďalej len „Doplnenie oznámenia“). 

Po predložení podkladov a informácií týkajúcich sa vzniku koncentrácie a toho, či predmetná koncentrácia podlieha kontrole úradu zistil, že sa nejedná o koncentráciu, ktorá podlieha kontrole úradu, nebol už dôvod, aby úrad účastníka konania vyzval na predloženie všetkých náležitostí podľa § 10 ods. 12 zákona a Vyhlášky. 

Na základe informácií a podkladov predložených úradu účastníkom konania úrad zistil:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

Podľa Oznámenia koncentrácie je spoločnosť Roche materskou spoločnosťou celosvetovo aktívnej skupiny podnikov zameraných na výskum v zdravotníctve v oblastiach liečiv a diagnostiky. Spoločnosť Roche a jej dcérske spoločnosti sú aktívne pri objavovaní, vývoji, výrobe a marketingu liečiv (divízia liečiv) a vo vývoji, výrobe a marketingu výrobkov a služieb vo všetkých oblastiach „in vitro“ medicínskeho testovania (divízia diagnostiky).
Bola ako založená ako akciová spoločnosť a zapísaná do Obchodného registra kantónu Basel mesto – Hlavný register dňa 13.04.1966. 

Na území Slovenskej republiky je aktívna prostredníctvom svojej dcérskej spoločnosti Roche Slovensko, s.r.o., Cintorínska 3/A, Bratislava 811 08, IČO 35 887 117.

Na základe uvedeného úrad dospel k záveru, že spoločnosť Roche je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Podľa Oznámenia koncentrácie spoločnosť Ventana vyvíja a predáva medicínske diagnostické prostriedky a reagentné systémy. Ide o  obchodnú spoločnosť založenú podľa štátu práva Delaware, Spojené štáty americké.
Podľa Oznámenia koncentrácie je Spoločnosť Ventana nemá lokálne zastúpenie na území Slovenskej republiky na Slovensku je aktívna len prostredníctvom distribútora.

Na základe uvedených skutočností úrad dospel k záveru, že spoločnosť Ventana je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Úrad v prvom kroku zisťoval, či sa jedná o koncentráciu a či by táto koncentrácia podliehala kontrole úradu.

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

V prvom kroku úrad analyzoval právny titul vzniku oznámenej koncentrácie, pričom vychádzal z podkladov a informácií účastníka správneho konania predložených prostredníctvom právneho zástupcu.

Ako už bolo uvedené vyššie, účastník konania – podnikateľ Roche ako právny titul vzniku koncentrácie v oznámení uvádza Ponuku na prevzatie. V liste doručenom úradu dňa 24.08.2007 zaevidovaným pod č. 3179/2007 účastník konania prostredníctvom svojho právneho zástupcu na výzvu úradu uviedol, že okrem vyhlásenia tejto Ponuky na prevzatie spoločnosť Roche nepodnikla žiadne ďalšie kroky smerujúce k nadobudnutiu akcií spoločnosti Ventana.

Vzhľadom na absentujúcu právnu úpravu tohto špecifického prípadu (vyhlásenie verejnej ponuky na akcie) vzniku koncentrácie v zákone a teda aj absenciu de lege výnimky zo suspenzie koncentrácie podľa § 10 ods. 14 zákona ako aj vzhľadom na právnu úpravu a povinnosti viažuce sa k ponuke na prevzatie, právnym titulom vzniku koncentrácie v predmetnom prípade bude prevod akcií, na základe ktorých podnikateľ Roche fakticky môže vykonávať kontrolu nad spoločnosťou Ventana.

Na základe právnej analýzy úrad dospel k záveru, že zverejnenie ponuky na prevzatie má charakter zámeru koncentrácie, nakoľko samotné zverejnenie ponuky je jednostranným právnym úkonom podateľa ponuky, v danom prípade podnikateľa Roche, ktorý mu neumožňuje vykonávať rozhodujúci vplyv na činnosť podnikateľa Ventana, ani neumožňuje vykonávať rozhodujúci vplyv podateľa ponuky na zloženie, hlasovanie alebo rozhodovanie orgánov podnikateľa Ventana a naplniť tak definíciu nadobudnutia kontroly podľa § 9 ods. 4 zákona. 

Nakoľko za právny titul vzniku predmetnej koncentrácie úrad považuje prevod akcií, ku ktorému dôjde na základe verejnej ponuky, predmetný prevod akcií nebude porušením ustanovenia § 10 ods. 14 zákona, vzhľadom na to, že právny úkon, ktorý je uznaný za právny titul vzniku koncentrácie, nie je porušením práva a teda ani porušením ustanovenia § 10 ods. 14 zákona.

Vzhľadom na to, že tak ako je uvedené vyššie, vyhlásením Verejnej ponuky nedošlo k naplneniu skutkovej podstaty § 9 ods. 1 zákona, úrad rozhodol tak, tak, ako je uvedené vo výrokovej časti tohto rozhodnutia.

	 

Poučenie:

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Peter Oravec
advokát
Laurinská 12 
811 01 Bratislava